Magten er inden for rækkevidde, hvis vi er villige til at række ud efter den. I hvert fald hvis vi vil arbejde i flok. For sammen er vi stærkest.

Sådan lyder grundtanken bag en ny forening opstået i lokalområderne Nørrebro og Nordvest i København. Medborgerne, som foreningen hedder, vil kort sagt vende den politiske proces på hovedet og give magten tilbage til borgerne.

»Vi vil give styrken og initiativet tilbage til civilsamfundet og skabe en større følelse af magt og handlekraft hos borgerne selv. Give dem følelsen af at kunne sidde for bordenden i deres eget liv. For vi tror på, at vi bedst skaber forandringer i vores samfund, hvis forandringerne kommer nedefra«, siger Ruth Gøjsen, der er forkvinde i Medborgerne.